मजेदार बात है कि सलमान खान की प्रेयसी की अपनी छवि को भी कैटरीना ने कभी अपने प्रोफेशन पर हावी नहीं होने दिया। जब हर जगह सलमान और कैटरीना की शादी को लेकर चर्चाएं होती रहीं तब भी कैटरीना ने मुस्कारकर इन सवालों को टाला। छरहरा बदन, निर्दोष सा सौंदर्य, सीखने की ललक, विवादों से बचे रहना और प्रोफेशनल एटीट्यूट रखते हुए कैटरीना ने खुद को सलमान की परछाई होने के टैग से इस दौरान मुक्त किया। और सबसे मजेदार बात यह कि वे किसी लॉबी में होने से भी लगातार बचती रहीं। उन्होंने अक्षय कुमार के साथ काम किया और युवा रणबीर कपूर के साथ भी। सन 2010 में भी कैटरीना की कई बड़ी फिल्में रिलीज होने जा रही हैं। इनमें प्रकाश झा की राजनीति, 7 डेज इन पेरिस और अनुराग बसु की एक फिल्म है जिसका शीर्षक अभी तय नहीं हुआ है। बेशक दर्शकों ने परदे पर उनकी कैमिस्ट्री अक्षय कुमार के साथ सबसे ज्यादा पसंद की। कैटरीना के क्रेडिट में एक और सबसे अहम काम जाता है, वह यह कि उन्होंने बॉलीवुड में अपने कदम जमाकर यह साबित किया है कि अभिनय की दुनिया में अब सरहदें कोई अर्थ नहीं रखती। शायद इसी चीज ने उन्हें हिंदुस्तान का नगीना चुना है।